《海珠饯别》
明代·梁有贞

骢马去还鸣，江边候雁声。筵开佛殿迥，人重帝庭名。

持斧威闽峤，悬旌入蓟城。埋轮看意气，揽辔见澄清。

雕鹗霜空击，风云海岱迎。才华高柱下，献纳在承明。

翠幰翻祇树，深杯别浦蘅。迂疏愧知己，慷慨望君行。

天路青霄隔，能无故国情。

作者简介：梁有贞，字西麓。顺德人。有誉弟。明世宗嘉靖三十一年（一五五二）举人，官绵州知州。事见清道光《广东通志》卷七四。